Указания за кандидатстване по Пилотната фаза на Схемата за преход на домакинствата към алтернативни форми за отопление и попълване на необходимите документи

Настоящите указания целят да улеснят процеса на кандидатстване по Схемата за преход на домакинствата към алтернативни форми за отопление (*наричана по-долу „Схемата“*), вкл. попълването и подаването на необходимите документи.

1. Като първа стъпка при кандидатстване по Схемата е необходимо да проверите дали имотът, за който кандидатствате, попада в рамките на териториалния обхват на Схемата. Териториалният обхват е описан подробно в раздел I. на Схемата за преход към алтернативни форми за отопление на домакинствата. Трябва да се има предвид, че в Схемата са описани външните граници на съответните райони. Имотът може да попада в рамките на тези граници, без улицата да е упомената изрично.

Текстът на Схемата, вкл. всички необходими документи за попълване (образци на Формуляр за кандидатстване и на четири декларации към него), може да се свалят от официалната интернет страница на общината:

[www.sofia.bg/pilot-phase-lifeipcleanair](http://www.sofia.bg/pilot-phase-lifeipcleanair)

или

от официалната интернет страница на Интегрирания проект „Българските общини работят заедно за подобряване на качеството на атмосферния въздух” LIFE17 IPE/BG/000012 - LIFE IP CLEAN AIR по Програма LIFE на Европейския съюз:

[http://www.lifeipcleanair.eu/bg-bg/софиядокументи.aspx](http://www.lifeipcleanair.eu/bg-bg/%D1%81%D0%BE%D1%84%D0%B8%D1%8F%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B8.aspx)

1. Следващата стъпка от процеса по кандидатстване включва попълване на **Формуляра за кандидатстване** съгласно дадените указания в него, като:
	1. В първата част се попълват личните данни на Кандидата – имена, постоянен адрес по лична карта, данни за контакт (телефон, и-мейл), адрес на имота, за който се кандидатства за смяна на отоплителния уред.

В случай че имотът, за който се кандидатства, е с различен адрес от постоянния адрес по лична карта, кандидатът следва да представи Удостоверение за настоящ адрес, което може да получи от общинската администрация.

* 1. В т. 1 е необходимо да посочите вида на горивото, на което желаете да работи новият отоплителен уред, за който кандидатствате. Възможно е да изберете и опция 3.“Пелети или газ“, в случай че сте съгласни да замените отоплителния си уред на дърва и/или въглища както с алтернативен отоплителен уред на пелети, така и с уред на природен газ.

Ако сте избрали отговор „Газ“ или „Пелети или газ“, следва да представите:

* писмено потвърждение от газоразпределителното дружество за наличие на техническа възможност за доставка на природен газ до имота, за който се кандидатства за смяна на отоплителния уред.
* Решение на Общото събрание на етажната собственост, прието с мнозинство, съгласно Закона за устройство на територията и Закона за управление на етажната собственост, в случай че имотът, за който се кандидатства, се намира в сграда в режим на етажна собственост и сградата се газифицира за първи път.
	1. В случай че в т. 1. сте избрали опция 3.“Пелети или газ“ (тоест и двата варианта на гориво са допустими на етап кандидатстване), е необходимо да приоритизирате желанието си и да посочите кое гориво е предпочитано – пелети или газ. В полето срещу по-предпочитания от Вас вид отопление поставете „1“, а срещу по-малко предпочитания вид отопление поставете „2“.
	2. Въпроси 2, 3.1. и 3.2. са задължителни за попълване.

Моля, попълнете общия брой помещения и площ на жилището Ви, както и броят на помещенията, които възнамерявате да се отопляват с новия отоплителен уред, за който кандидатствате, включително и тяхната площ.

* 1. Въпроси 3.3 до 3.9 са задължителни за попълване.
	2. Под отговор „Да“ на Въпрос 3.6. се разбира, че а) в имота има вече изградени въздушни топлопроводи към момента на подаване на документите за кандидатстване или б) кандидатът планира да изгради за собствена сметка въздушни топлопроводи **до** датата на монтиране на одобреното оборудване по Схемата.
	3. Под отговор „Да“ на Въпрос 3.8. се разбира, че а) в имота има вече изградена система за отопление чрез радиатори към момента на подаване на документите за кандидатстване или б) кандидатът планира да изгради за собствена сметка система за отопление чрез радиатори **до** датата на монтиране на одобреното оборудване по Схемата.
	4. В случай че не сте запознати с вида на изградената отоплителна инсталация в жилището Ви, може да пропуснете попълването на Въпрос 3.10.
	5. Въпроси 3.11 и 3.12 са задължителни за попълване.
	6. Силно Ви препоръчваме при попълване на Въпрос 4 да се възползвате от онлайн калкулатор към Схемата. След попълване на необходимите входящи параметри, калкулаторът автоматично изчислява оптималната мощност на новия уред за отопление. В случай че предварително избраният от Вас уред се различава от предложения от калкулатора, потърсете допълнително консултация от специалист. Крайното решение за избор на отоплителен уред е Ваше.

Онлайн калкулаторът може да бъде намерен на следния интернет адрес:

[http://www.lifeipcleanair.eu/bg-bg/софиядокументи.aspx](http://www.lifeipcleanair.eu/bg-bg/%D1%81%D0%BE%D1%84%D0%B8%D1%8F%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B8.aspx)

Съгласно Схемата имате право да заявите до общо два броя газови конвектори като може да избирате между два вида: 1,5 – 3 kW и 1,8 – 5 kW. Възможно е да заявите до два от всеки вид или по един от всеки вид. Газов конвектор 1,5 - 3 kW е подходящ за помещения с площ до 30 кв. м, а газов конвектор 1,8 - 5 kW за помещения с площ над 30 кв. м.

В зависимост от избрания отоплителен уред, имате възможност да заявите и до 2 броя радиатори. Такава възможност има, когато избраният отоплителен уред е един от следните: пелетна камина с водна риза, пелетен котел или газов котел.

* 1. Въпрос 5 е задължителен за попълване.
	2. В Раздел II е необходимо да посочите приложените към Формуляра за кандидатстване документи.
	3. При подаване на документите за кандидатстване Формулярът за кандидатстване и Декларация по образец Д2 ще бъдат попълнени и в електронен формат на място от служителя на МЦАС във Ваше присъствие. Това ще позволи навременна проверка дали документите са правилно попълнени, като същевременно ще предостави възможност за допълнителни разяснения в случай на срещнати трудности при попълването на документите.
1. При подаване на документите за кандидатстване е необходимо да се попълни и представи **Декларация по образец Д1.**

Собствеността на имота, за който се кандидатства, следва да се докаже документално, като в декларацията се посочи съответният документ. Документ, доказващ собственост, може да бъде Нотариален акт, Договор за делба, Удостоверение за въвеждане в експлоатация, Акт 16, Удостоверение за наследници или друг документ. Съответният документ се представя за проверка от експертите на общината в центъра за прием на документи при кандидатстването.

1. При подаване на документите за кандидатстване е необходимо да се попълни и представи **Декларация по образец Д2**. Отправна дата при попълване на Декларация по образец Д2 е датата на подаване на документите за кандидатстване. В този смисъл се декларират обстоятелства, различни за всеки отделен кандидат, по-конкретно:
	* В т. 1. А) се декларира, че в имота, за който се кандидатства за смяна на отоплителния уред, живее дете, което към датата на подаване на документите за кандидатстване не е навършило две годишна възраст.
	* В т. 1. Б) се декларира броят на лицата, които живеят в имота, към датата на подаване на документите за кандидатстване.
	* В т. 1. В) се декларира, че в имота, за който се кандидатства за смяна на отоплителния уред, към датата на подаване на документите за кандидатстване живее лице с увреждания, за което има издадено и валидно към настоящия момент решение от ТЕЛК/НЕЛК и/или удостоверение от АХУ или АСП.
	* В т. 1. Г) се декларира, че в имота, за който се кандидатства за смяна на отоплителния уред, живее лице, навършило 70 години към датата на подаване на документите за кандидатстване.
	* В т. 1. Д) се декларира, че в имота, за който се кандидатства за смяна на отоплителния уред към датата на подаване на документите за кандидатстване живее лице, което е получило помощи за отопление по реда на Закона за социалното подпомагане през последния отоплителен сезон.
	* В т. 1. Е) се декларира, че в имота, за който се кандидатства за смяна на отоплителния уред, към датата на подаване на документите за кандидатстване живее лице, което за предходния месец е получило месечни социални помощи по реда на Закона за социалното подпомагане.
	* В т. 2. А) и Б) се декларира, че имотът има външна топлоизолация на стените и топлоизолираща дограма към датата на подаване на документите за кандидатстване.

Декларацията по образец Д2 ще се попълни и в електронен формат на място от служителя на центъра за прием на документи.

1. При подаване на документите за кандидатстване е необходимо да се попълни и представи **Декларация по образец Д3**.

В случай че не притежавате най-малко 51% от собствеността на имота, за който кандидатствате, при подаване на документите за кандидатстване следва да представите и Декларация/и от съсобственика/ците на същия имот, заедно с който/които притежавате най-малко 51% от идеалните части на имота. Образецът на декларацията от съсобствениците е приложение към Декларация по образец Д3.

1. При подаване на документите за кандидатстване е необходимо да се попълни и представи Декларация по образец Д4 (Декларация за предоставяне и използване на лични данни в съответствие с чл.4, ал.1, т.2 от Закона за защита на личните данни). Необходимо е да се подпишете всяка страница от Приложението към Декларация по образец Д4.

Декларация по образец Д4 се попълва от всеки собственик/съсобственик, попълнил Декларация по образец Д3, както и от всеки съсобственик, попълнил декларация съгласно Приложение №1 към Декларация по образец Д3.

След попълване на електронния Формуляр за кандидатстване и на Декларация по образец Д2 в електронен формат, ще Ви бъде предоставена справка обобщение на подадената от Вас информация, включително и получения брой точки при кандидатстване. Справката ще се принтира в два еднообразни екземпляра, които трябва да се подпишат от Служителя от центъра за прием на документи и от Вас. Едно копие остава за Вас и едно за общината.

Подаването на необходимите документи за кандидатстване по Пилотната фаза на Схемата за преход на домакинствата към алтернативни форми за отопление, както и попълването и подписването на Формуляра за кандидатстване и Декларация по образец Д2, се извършват лично от Кандидата или от упълномощено лице с нотариално заверено пълномощно. Упълномощителят носи отговорност за всички подадени данни, подписани декларации и други действия, извършени от лицето, което е упълномощил.